11 кастрычніка быў днём, багатым на падзеі. Двайная радасць перапаўняла сцены нашага гмаху. Па-першае, мы радаваліся за братоў першага года навучання, якія былі ўключаны ў нашую семінарыйную супольнасць і атрымалі заліковыя кніжкі, студэнцкія білеты з рук архіпастыра нашай дыяцэзіі, а таксама за братоў трэцяга года навучання, якія ўжо традыцыйна ў дзень інаўгурацыі апранулі сутаны. Яшчэ восем асобаў засведчыла сваім прыняццем сутаны пра жаданне бліжэй аб’яднацца з Хрыстом. Больш урачысты настрой падзеі надаў рэферат прафесара КУЛу Е.Палуцкага на тэму: “Для чаго варта вывучаць тэалогію?” Урачыстая св. Імша была кульмінацыйным пунктам пачатку 19-га акадэмічнага года ў катэдральнай базыліцы, галоўным цэлебрантам якой быў біскуп Аляксандр Кашкевіч.